Se US Open direkte på TV 2 Sportskanalen og TV 2 Sumo fredag kl. 22.00!

Oslo/Bergen (TV 2): Byrådet i Oslo anbefalte i dag bystyret om å innvilge søknad fra TV 2 om støtte til X Games Oslo.

Planen er at konkurransen vil bli arrangert i Oslo Vinterpark og Tøyenparken, fra 24. - 28. februar 2016.

– En mulighet vi ikke kan gå glipp av

X Games er verdens største ski- og snowboardkonkurranse utenom OL, med en stor tilhengerskare – spesielt blant unge mennesker.

Hvis bystyret sier ja, og TV 2 og ESPN blir enige om endelig avtale, blir det X Games i Oslo i februar 2016.

– At Oslo nå kan bli en av tre lokasjoner for X games i verden er en mulighet for profilering av Oslo som by og Norge som vintersportsnasjon vi ikke kan gå glipp av. Ekstremsport og vinteridrett med høyt tempo tiltrekker mennesker fra hele verden, og jeg tror og håper at X games i Oslo kan inspirere unge i hele Norge, sier byrådsleder Stian Berger Røsland (H).

Hvis alt går etter planen, blir Oslo én av tre lokasjoner for X Games på verdensbasis. De andre to er X Games Aspen og X Games Austin.

Frem til 2012 ble den europeiske versjonen av X Games arrangert i franske Tignes. Nå ser det ut til at Oslo tar over.

– Vi får en unik mulighet til å vise frem Oslo som verdens vinterhovedstad. Det er ikke mange steder i verden man kan ta T-banen til et ski- og snowboardanlegg av topp klasse. Samtidig blir dette et arrangement som legges opp etter byens egne behov og ønsker. X Games Oslo blir et arrangement på byens premisser, sier kultur- og næringsbyråd Hallstein Bjercke (V).

Norendal og Sandbech: – Utrolig kult

Norges to største snowboardstjernen – Silje Norendal og Ståle Sandbech – tar imot nyheten med hyllest.

– Det er en utrolig kul nyhet. Helt fantastisk. Det er den største actionsportkonkurransen i verden, så hvorfor ikke ha det i Oslo? Det er den råeste vintersportsbyen i verden. Det hadde vært perfekt for oss, sier Sandbech til TV 2.

Og får støtte av Norendal.

– Det kommer til å bli et helt fantastisk event. Det hadde betydd utrolig mye. Det hadde vært kult å kjøre i et så stort verdensevent på hjemmebane. Jeg håper virkelig det skjer, sier hun til TV 2.

BIG AIR: Her er en ny vinkel på hvordan Big Air-hoppet i Tøyenparken kan bli seende ut.

Sandbech mener det er på tide at en ny snowboardkonkurranse tar opp arven etter Arctic Challenge på norsk jord.

– Det er veldig viktig ettersom Arctic Challenge – som har vært en stor konkurranse i snowboardverdenen – ikke er så ofte lenger. Da er det perfekt å få X Games til Norge, som kanskje kan vokse seg større, eller i hvert fall like stor som Aspen X Games. Det blir spennende å se hvordan det blir, sier han.

Norendal minner også om hvor stort et X Games i Norge faktisk er.

– X Games er den største konkurransen vi har i løpet av året. Det er det showet som er nest mest sett på ESPN etter Super Bowl. Det sier egentlig sitt. Det er enormt stort. Det er det største vi har i snowboard utenom OL, forteller hun.

Minimum 15 timer livesending

TV 2 vil investere 10 millioner kroner i TV-produksjon, og har senderettighetene til arrangementet. Det amerikanske TV-selskapet ESPN produserer den amerikanske versjonen i Aspen, og ESPN-sjef Tim Reed var allerede i dsember på befaring i Oslo.

De har sagt ja til å bidra med varemerket, kompetansen og sitt arkiv uten vederlag. TV 2 blir dermed arrangør, og gjør avtale med ESPN om rettigheter og format.

Det blir minimum 15 timer live-sendinger på hovedkanalen TV 2, og minst like mange timer som sendes i digitale medier.

– X Games Oslo blir en strategisk kanalsatsing for oss. Den vanlige tv-seer er 50 år. X Games-seeren er 34 år og har en moderne mediebruk. Med X Games kan vi utvikle produkter som er tilpasset den unge generasjonens mediebruk, sier TV 2-direktør Trond Kvernstrøm.

– X Games er kjerneinnhold for oss: Det er ungt, spektakulært og noe vi er sikre på vi kan løfte til et kjempegodt TV 2-produkt, sier nyhets- og sportsredaktør Jan Ove Årsæther i TV 2.

Grenene som skal arrangeres i Oslos første X Games:

Halfpipe. Ski og snowboard. Menn og kvinner. Arrangeres i Oslo Vinterpark.

Boardercross og skicross. Menn og kvinner. Samt en konkurranse for funksjonshemmede på sit-ski. Arrangeres i Oslo vinterpark.

Big Air. Ski og snowboard. Menn og kvinner. Planen er at dette arrangeres i Tøyenparken.

Norge har sterke tradisjoner i X Games, der både Torstein Horgmo, Andreas Ygre Wiig, Andreas Håtveit og Silje Norendal har vunnet flere gull.

Håper på flere år

De direkte utgiftene til utredningsarbeid har vært 200.000 kroner. Dette har TV 2 dekket. Totalbudsjettet for X Games Oslo er 52 millioner kroner, der TV 2 bruker 10 millioner kroner på TV-produksjonene.

Byrådet anbefaler bystyret at Oslo kommune sikrer arrangementsbudsjettet på 42 millioner kroner, ved å gi tilskudd på 8 millioner i 2015 og 34 millioner i 2016.

Oslo kommune bærer ingen økonomisk risiko eller forpliktelse ut over tilskuddet i 2016.

- Vi er veldig glade for at Oslo kommune vil være med på denne sportsfesten neste år og vi setter umiddelbart i gang med å planlegge hvordan vi kan sette vårt preg på dette, både journalistisk og på andre måter, sier Jan Ove Årsæther i TV 2.

Selv om det ikke forutsettes sponsor- og billettinntekter i 2016, håper arrangørene å generere slike inntekter. Alt overskudd som måtte genereres fra slike inntekter i 2016, skal gå til å arrangere et eventuelt X Games i 2017.

Da vil også slopestyle etter planen bli inkludert, men tekniske utfordringer i Oslo Vinterpark må utbedres innen den tid.

For TV 2 er det et ønske at X Games utvkles over tid, og kan arrangeres flere år. Med den fleksibilitet som ESPN har vist vil både Oslo kommune og TV 2 kunne skreddersy arrangementet over tid til sine behov.